

**Limbažu novada DOME**

Reģ. Nr. 90009114631; Rīgas iela 16, Limbaži, Limbažu novads LV-4001;

E-pasts pasts@limbazunovads.lv; tālrunis 64023003

## LIMBAŽU NOVADA PAŠVALDĪBAS KONSOLIDĒTAIS

## BUDŽETA IZPILDES PĀRSKATA SKAIDROJUMS

*Dokumenta datums ir tā*

*elektroniskās parakstīšanas laiks*

Nr. 6.6 /…..

**Budžeta izstrādāšanas un klasifikācijas principi**

Pašvaldības budžets sastāv no pamatbudžeta, ziedojumiem un dāvinājumiem, tas ietver visus Limbažu novada pašvaldības (iestāžu un institūciju) iekasētos vai saņemtos ieņēmumus un aizņēmumus, kurus apropriē budžetā apstiprinātiem mērķiem. Budžetu izstrādā saskaņā ar naudas plūsmas principu.

Limbažu novada pašvaldības konsolidētais budžets apvieno Salacgrīvas novada, Limbažu novada un Alojas novada un pēc 01.07.2021. Administratīvi teritoriālas reformas Limbažu novada Centrālās administrācijas, Alojas administrācijas un Salacgrīvas administrācijas un to iestāžu un institūciju budžetus.

Pašvaldības budžets sastāv no ieņēmumu, izdevumu un finansēšanas daļas. Budžetus sastāda saimnieciskajam gadam, kas sākas katra gada 1.janvārī un beidzas 31.decembrī. Pašvaldības budžetu klasificē atbilstoši:

- LR MK 2005.gada 27.decembra noteikumiem Nr.1031 “Noteikumi par budžetu izdevumu klasifikāciju atbilstoši ekonomiskajām kategorijām”,

- LR MK 2005.gada 27.decembra noteikumiem Nr.1032 “Noteikumi par budžetu ieņēmumu klasifikāciju” ,

- LR MK 2005.gada 13.decembra noteikumiem Nr. 934 “Noteikumi par budžetu izdevumu klasifikāciju atbilstoši funkcionālajām kategorijām”,

- LR MK 2005.gada 22.novembra noteikumiem Nr. 875 “Noteikumi par budžetu finansēšanas klasifikāciju”.

Budžeta izstrādāšanas un apstiprināšanas kārtību nosaka:

* Salacgrīvas novada domes 2009.gada 18. augusta lēmumu Nr.152 (protokols Nr.5; 62.§) “Par noteikumu “Salacgrīvas novada budžeta izstrādāšanas, apstiprināšanas, izpildes un kontroles kārtība” apstiprināšanu”;
* Limbažu novada domes 2018.gada 25. janvāra sēdes lēmumu (protokols Nr.2;44. §) “Limbažu novada pašvaldības budžeta izstrādāšanas, apstiprināšanas, izpildes un kontroles kārtība”;
* “Par Limbažu novada pašvaldības institūciju ieņēmumu un izdevumu tāmju izstrādāšanu un apstiprināšanu”;
* Alojas novada domes priekšsēdētāja Valda Bārdas 2014.gada 26.martā apstiprināto “Alojas novada domes budžeta izstrādāšanas, apstiprināšanas, izpildes un kontroles kārtību”
* Pēc novadu apvienošanas Limbažu novada domes 2021.gada 26.augusta lēmumu Nr. 182 (protokols Nr.5;77. §) “Par noteikumu “Limbažu novada pašvaldības budžeta izstrādāšanas, apstiprināšanas, izpildes un kontroles kārtība” apstiprināšanu”, kas izdots pamatojoties uz:
  + Likumu “Par pašvaldībām”,
  + Likumu “Par pašvaldību budžetiem’’,
  + Likumu “Par budžetu un finanšu vadību”.

Budžets ir līdzeklis likumā “Par pašvaldībām” noteikto funkciju īstenošanai ar finansiālām metodēm. Budžets ir pašvaldības finansiālās darbības un vadības pamatā.

Budžets tiek veidots pēc nulles bāzes budžeta metodes.

Limbažu novada pašvaldības konsolidētais budžeta izpildes pārskats sagatavots, pamatojoties uz grāmatvedības uzskaites datiem. Konsolidējot budžeta izpildes pārskatus, apvieno budžeta iestāžu budžeta izpildes pārskatus. Apvienojot pakļautībā esošo iestāžu budžeta izpildes pārskatus, par pamatu ņem katras iestādes sagatavotos un apstiprinātos budžeta izpildes pārskatus. Budžeta izpildes pārskatus sagatavo saskaņā ar gada pārskata sagatavošanas norādītajiem pamatprincipiem.

Pakļautībā esošo iestāžu budžeta izpildes pārskatu konsolidāciju veic, atbilstoši Valsts kases norādījumiem un izstrādātai metodikai (<https://www.kase.gov.lv/metodika/rokasgramatas-un-vadlinijas/vadlinijas>). Par pirmo pusgadu savstarpējos darījumus starp apvienojamajām pašvaldībām nekonsolidē. Veidojot konsolidēto pārskatu, ja tajā ir ietverti jau izpildītie darījumi, tos uzrāda posteņos, kuros izpildīts budžets (gan maksātāja, gan saņēmēja pusē), lai nodrošinātu darījuma izsekojamību atbilstoši ekonomiskajai būtībai un darījuma brīdī spēkā esošajiem normatīvajiem aktiem. Sagatavojot konsolidēto pārskatu reorganizējamo pašvaldību naudas līdzekļu atlikumu nodošanu iegūstošajai pašvaldībai un iegūstošo pašvaldību naudas līdzekļu atlikumu saņemšanu no reorganizējamām pašvaldībām konsolidē atbilstošajos izdevumu/ieņēmumu klasifikācijas kodos (piemēram, reorganizējamā pašvaldība nodod naudas atlikumu EKK 7210 “Pašvaldību transferti citām pašvaldībām” un iegūstošā pašvaldība saņem naudas līdzekļus EKK 19.2.0.0. “Pašvaldību saņemtie transferti no citām pašvaldībām”).

Savukārt par periodu no 01.07.2022. pārskatā pakļautībā esošo iestāžu budžeta izpildes pārsktu konsolidāciju veic, apvienojot konsolidācijā iesaistīto iestāžu ieņēmumu un izdevumu posteņus un pilnībā izslēdzot savstarpējo darījumu rezultātus.

Lai sekmētu budžeta līdzekļu racionālāku izmantošanu gan budžeta sastādīšanas, gan realizācijas procesā ir trīs iekšējās kontroles sistēmas posmi:

* Priekškontrole – tiek izmantota budžeta plānošanas un sastādīšanas procesā. (tiek iesaistīti visi iestāžu/struktūrvienību vadītāji, speciālisti un pašvaldības izveidotās komisijas un komitejas);
* Kārtējā kontrole – notiek pirms tiek veikta jebkura samaksa par materiālo vērtību iegādi, sniegtiem pakalpojumiem vai padarīto darbu, pārliecinoties vai pašvaldības budžetā paredzēts finansējums attiecīgo izdevumu segšanai;
* Pēckontrole notiek ekonomiskās klasifikācijas divu ciparu griezumā, katru mēnesi pēc 9.datuma salīdzinot katras struktūrvienības plānoto izdevumu tāmi gadam ar faktisko izpildi.

Budžeta izpildītāji ir atbildīgi par to, lai izdevumi pēc naudas plūsmas nepārsniedz tāmē apstiprinātos plānotos budžeta izdevumus atbilstoši ekonomiskajām un funkcionālajām kategorijām.


Budžeta izstrādāšanas, apstiprināšanas un izpildes kontroles kārtības ievērošanu un līdzekļu izlietojuma atbilstību paredzētiem mērķiem, finanšu vadības principiem un normatīvajiem aktiem atbilstoši savai kompetencei kontrolē finanšu un ekonomikas nodaļa, zvērināts revidents, kā arī Valsts kontrole.

**Budžeta izpilde**


Saskaņā ar Administratīvo teritoriju un apdzīvoto vietu likuma Pārejas noteikumu 18.punktā noteikto, pēc 2021. gada 1. jūlija jaunizveidotās pašvaldības apvieno pašvaldību saimnieciskā gada budžetus un ne vēlāk kā mēneša laikā tos apstiprina. Bez tam jaunā novada pašvaldība ir visu tās sastāvā iekļauto pašvaldību budžetu saistību pārņēmēja.

Limbažu novada pašvaldības apvienotais 2021.gada budžets apstiprināts 2021. gada 29. jūlijā ar Saistošiem noteikumiem Nr.2 “Par Limbažu novada pašvaldības saistošo noteikumu „Par Limbažu novada pašvaldības 2021. gada apvienoto budžetu” apstiprināšanu” ir veikti 7 reizes budžeta grozījumi sakarā ar papildus finansējuma saņemšanu, projektu realizāciju, ieņēmumu palielināšanu, kā arī precizējot izdevumus pa kodiem. Pēdējie budžeta grozījumi veikti 2021.gada 29.decembrī lēmums Nr.754 “Par Limbažu novada pašvaldības saistošo noteikumu „Grozījumi Limbažu novada pašvaldības 2021. gada 29. jūlija saistošajos noteikumos Nr.2 „Par Limbažu novada pašvaldības 2021. gada apvienoto budžetu” apstiprināšanu”.


Pārskata gadā Limbažu novada pašvaldības konsolidētā budžeta ieņēmumi 39.26 milj. *euro*. Budžeta ieņēmumus veido saņemtie nodokļu ieņēmumi, valsts un pašvaldību budžetu transferti, valsts un pašvaldību nodevas un citi maksājumi budžetos, kā arī pašvaldības budžeta iestāžu ieņēmumi no sniegtajiem maksas pakalpojumiem. No kopējiem budžeta ieņēmumiem 15.80 milj. *euro* jeb 40% veido iedzīvotāju ienākumu nodokļa ieņēmumi, 18.06 milj. *euro* jeb 46% valsts budžeta transferti, 2.63 milj. *euro* jeb 7% nekustamā īpašuma nodokļa ieņēmumi, 1.07 milj. *euro* jeb 3% budžeta iestāžu ieņēmumi, 0.57 milj. *euro* jeb 2% pašvaldību budžeta transferti un 0.82 milj. *euro* jeb 2% ieņēmumi no īpašumu pārdošanas un iznomāšanas. Pārējās ieņēmumu pozīcijas ir nelielas un struktūrā nesasniedz 1%.




Kopējais ieņēmumu samazinājums 2021.gadā pret 2020.gadu ir 4.66 milj. *euro* jeb 11%. Ieņēmumi no iedzīvotāju ienākuma nodokļa palielinājušies par 0.40 milj. *euro* jeb 3%, pieauguši ieņēmumi no nekustamā īpašuma nodokļa par 0.03 milj. *euro* jeb 1%. No pašvaldības īpašumu iznomāšanas un pārdošanas samazinājušies ieņēmumi par 0.52 milj. *euro* jeb 39%, samazinājušies valsts budžeta transfertu ieņēmumi par 3.83 milj. *euro* jeb 17%. Samazinājušies pašvaldību budžeta transferti par 0.59 milj. *euro* jeb 51%, kas skaidrojams ar Administratīvi teritoriālo reformu, jo 2020.gadā bija apvienoto novadu savstarpējie norēķini par izglītību, sociālo iestāžu pakalpojumiem, kā arī par Limbažu un Salacgrīvas novada Sporta skolas uzturēšanu. Cocid-19 pandēmijas un izsludinātās ārkārtas situācijas ietekmē samazinājušies par 0.19 milj. *euro* jeb 15% budžeta iestāžu ieņēmumi, pārsvarā saistīti ar pasākumu organizēšanu un vecāku līdzmaksājumiem profesionālās ievirzes izglītības iestādēs.




Budžeta izdevumu kopsumma pārskata gadā 44.06 milj. *euro.* Finansējuma izlietojumā, izdevumos pēc funkcionālajām kategorijām, lielākais īpatsvars izlietots izglītībai 40% apmērā jeb 17.59 milj. *euro,*  pašvaldības teritoriju un mājokļu apsaimniekošanai 6.71 milj. *euro*. jeb 15%, ekonomiskai darbībai 5.94 milj. *euro* jeb 14%, izdevumi kultūrai un sportam 4.70 milj. *euro* jeb 11%, sociālai aizsardzībai 4.04 milj. *euro* jeb 9%, un sabiedriskai kārtībai un drošībai 0.43 milj. *euro* jeb 1%. Izdevumi vispārējiem valdības dienestiem 4.41 milj. *euro* jeb 10%, kuri ietver pašvaldību savstarpējos norēķinus par izglītības iestāžu pakalpojumiem, tai skaitā Limbažu un Salacgrīvas novada Sporta skolas uzturēšanas izdevumus, kā arī pašvaldību savstarpējos norēķinus par sociāliem pakalpojumiem citām pašvaldībām un kredītu apkalpošanas izdevumus.




Kopējais izdevumu pieaugums pret 2020.gadu 2.8 milj. *euro* jeb 7%. Izdevumu pieaugums funkcionālajā kategorijā izglītība par 12% jeb 1.88 milj. *euro*, daļēji saistīts ar pedagogu darba algas likmes palielinājumu no 01.09.2021. Pieaugums sociālai aizsardzībai par 29.% jeb 0.92 milj. *euro,* ekonomiskai darbībai7% jeb 0.40 milj. *euro* un 11% jeb 0.44 milj. *euro* pieaugums vispārējiem valdības dienestiem. Samazinājums 11% jeb 0.82 milj. *euro* pašvaldības teritoriju un mājokļu apsaimniekošanai, kas saistīts ar investīciju projektu realizācijas samazinājumu. Pārējās izmaiņas pret kopbudžetu ir nebūtiskas.




Finansējuma izlietojumā izdevumi pēc ekonomiskām kategorijām, lielākais īpatsvars izlietots atlīdzībai 45% apmērā jeb 19.83 milj. *euro,*  precēm un pakalpojumiem 8.69 milj. *euro*. jeb 20%, pamatkapitāla veidošanai 12.28 milj. *euro* jeb 28%, sociāliem pabalstiem 1.56 milj. *euro* jeb 3% un subsīdijām un dotācijām 0.82 milj. *euro* jeb 2%. Pašvaldību budžetu uzturēšanas izdevumu transferti citām pašvaldībām sastāda 0.87 milj. *euro* jeb 2% šo rādītāju ietekmē arī pirmā pusgada Limbažu novadā apvienoto pašvaldību savstarpējie darījumi.







Atbilstoši ekonomiskajām kategorijām izdevumu pieaugums pret 2020.gada izpildi atlīdzībai ir par 1.54 milj. *euro*, jeb 8%,daļēji skaidrojams ar pedagogu darba algas likmes izmaiņām sākot no 01.09.2021. un Covid-19 piemaksām par darbu pandēmijas laikā. Izdevumu pieaugums sociāliem pabalstiem ir 22% jeb 0.28 milj. *euro,* par 4%, jeb 0.51 milj. *euro* pieauguši izdevumi pamatkapitāla veidošanai, subsīdijas un dotācijas veidošana par 0.07 milj. *euro*, jeb 9% vairāk, kas skaidrojams ar atbalsta pasākumu “ Salacgrīvas novada vēsturisko ēku fasāžu atjaunošana 2021”. Savukārt par 13% jeb 0.13 milj. *euro* samazinājušiespašvaldību budžeta transferti, šo pozīciju ietekmē Administratīvi teritoriālā reforma, jo otrā pusgada apvienoto pašvaldību savstarpējie darījumi tiek konsolidēti.



2021.gadā naudas atlikums uz gada beigām samazinājies par 33% jeb 3.6 milj. *euro*. Pieauguši aizņēmumi par 43% jeb 1.41 milj. *euro*, tajā pašā laikā samazinājusies aizņēmumu atmaksa par 8% jeb 0.28 milj. *euro,* kas liecina par to, ka aizņēmumi ņemti ar atlikto maksājumu pārvirzot atmaksu uz nākamiem gadiem.

Saistību procents pret 2021.gada budžeta ieņēmumiem, bez valsts budžeta transfertiem noteiktiem mērķiem svārstās ap 12%, kas ir pietiekoši augsts saistību līmenis, lai gan atļautais saistību apmērs ir 20%. Esošais saistību apmērs jau šobrīd rada slogu pašvaldības budžetam, jo gadā atmaksājamā kredītu pamatsumma 2021.gadā sastādīja 3.37 milj. *euro*.





2021.gadā sasniegtie darbības rezultāti un to atbilstība attīstības plānošanas dokumentiem būs norādīti Publiskajā gada pārskatā, kas publicēts katras pašvaldības mājaslapā, un ar to iespējams iepazīties Limbažu novada domē.

Limbažu novada pašvaldības

Domes priekšsēdētājs D. Straubergs

**ŠIS DOKUMENTS IR PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU**

*Ināra Lazdiņa 64071994*

[*Inara.Lazdina@limbazunovads.lv*](mailto:Inara.Lazdina@limbazunovads.lv)